泉口浄明院晝寢
作者：樓鑰
朝代：宋

paragraphs: 沙頭古招提，往來幾經行。
茲來當春晝，解衣愒西楹。
玉立青琅玕，小窗虛且明。
紙帳白如雪，牀軟枕更平。
偃仰四體適，欠伸困思生。
須臾右脇卧，徑入華胥城。
無人夢自覺，閴然四無聲。
林間婆餠焦，悠悠時一鳴。
翻身更從容，意泰氣亦清。
連朝走丘壟，百拜不遑寧。
老我久倦游，幸茲息營營。
衰相益已迫，世念日愈輕。
自欣天與閒，身是半髮僧。
未能遂高隠，庶幾保餘齡。